Aquest dijous, l'Anaïs ha tornat a entrenar després de tres mesos. El seu gimnàs portava tancat des de mitjans de març i ara, amb l'entrada a la fase 3, ha reobert les portes. "M'ha agradat molt tornar, m'he sentit molt segura", ha reconegut. La cadena de gimnasos McFit ha reiniciat l'activitat amb noves mesures de seguretat, com la limitació de l'aforament al 50% o l'obligatorietat de mantenir una distància de seguretat de dos metres. Per aquest motiu, l'empresa considera que no és necessari portar mascaretes durant l'activitat física. "Només és obligatòria a les zones comunes. A les màquines, els clients es poden treure la careta i entrenar amb total seguretat", ha explicat el director general de McFit Espanya, Rafael Lirio, a l'ACN.  "Per fi, després de tres mesos, tornem", ha celebrat l'Andrea, també client de la cadena de gimnasos. L'usuari ha assegurat haver-se sentit "segur" en el retorn al gimnàs, ja que tots els clients segueixen els protocols i netegen les màquines amb esprai desinfectant després de cada ús.  A més de la instal·lació de diversos punts amb esprais de desinfecció i gel hidroalcohòlic, la cadena de gimnasos ha mogut algunes màquines i n'ha inhabilitat d'altres per garantir els dos metres de distància entre els clients. "Hi ha diverses màquines amb el precinte i per tant és molt fàcil mantenir la distància entre persones", ha assegurat l'Anaïs.  L'espai de dos metres entre els clients els permet entrenar sense mascareta i aquestes només són obligatòries a les zones comunes o els vestuaris. "Si hagués d'entrenar amb la mascareta, seria impossible. Directament, no vindria", ha afirmat l'Anaïs.   A part d'aquestes mesures, l'empresa també controla l'aforament dels centres per no sobrepassar el 50% permès en la fase 3. "Tenim gimnasos bastant grans amb aforament molt amplis i considerem que ara, a l'estiu, no arribarem en cap moment a una saturació, encara que la limitació sigui del 50%", ha manifestat el director general de l'empresa a l'Estat.  Lirio ha assegurat que la crisi del coronavirus provocarà una caiguda de fins al 30% de la facturació anual de la companyia. Tot i això, espera que la recuperació sigui "ràpida" i reivindica el sector com el "50% de la vida saludable". En qualsevol cas, assegura que caldrà esperar al setembre, quan comença la "temporada alta" als gimnasos, per veure'n l'evolució.  McFit té onze centres a Catalunya, ubicats a la província de Barcelona, tres dels quals es troben a la capital catalana. Els prop de 150 treballadors de l'empresa a Catalunya van estar afectats per un ERTO durant el confinament. Tot i això, l'empresa ja ha reincorporat un 90% de la plantilla per "cobrir" els horaris dels gimnasos, de sis del matí a dotze de la nit.

Summary: Una usuària en un gimnàs obert a Barcelona: "M'ha agradat molt tornar, m'he sentit molt segura"


La Fiscalia demana 20 anys de presó per a un home i una dona acusats d'assaltar amb violència una casa a Blanes (Selva), agredir el matrimoni que hi vivia i la dona de fer feines, i retenir-los a dins durant més de dotze hores. Va passar el 13 de setembre del 2017. Segons el relat de les acusacions, la instigadora havia estat amant del propietari i era addicta al joc. Va ser ella qui hauria facilitat l'accés a la casa a l'altre acusat i a una dona (no s'ha pogut identificar). Els lladres van lligar-los, van colpejar la mestressa i van amenaçar el matrimoni dient-los que matarien els nets. Es van endur més de 70.000 euros en diners i joies. Els dos acusats s'enfronten a una condemna per robatori amb violència, detenció il·legal i lesions. Segons recull l'escrit de qualificació provisional de la Fiscalia, els acusats –una home i una dona- van posar-se d'acord per "assaltar el domicili i apoderar-se dels objectes de valor i diners en efectiu" que hi hagués a l'interior. Ella havia mantingut abans una relació extramatrimonial amb el propietari, que va durar tres anys. La Fiscalia detalla que els amants havien tingut tanta confiança que ell li havia donat les claus i el comandament a distància del garatge. I que la dona, fins i tot, havia celebrat una barbacoa a la casa. L'assalt violent va tenir lloc el 13 de setembre del 2017 pels voltants de les onze del matí. Segons sosté la fiscalia, l'examant no va entrar a l'habitatge. Però sí que va ordir el pla de l'assalt, va portar els altres dos amb cotxe fins a la casa, els hi va donar el comandament del garatge perquè poguessin entrar i més tard –ja de matinada- va anar-los a recollir. Els lladres (l'acusat i l'altra dona no identificada) van entrar a la casa tapats amb passamuntanyes. Aleshores, a dins només hi havia una treballadora de la llar. Segons recull l'escrit d'acusació, per evitar que la dona pogués demanar ajuda, li van lligar les mans amb brides de plàstic, li van tapar els ulls amb cinta adhesiva, la van amenaçar amb una pistola d'aire comprimit i la van tancar en una habitació. També li van robar el mòbil. Pel volts de dos quarts d'una va arribar l'amo i examant de l'acusada. Els assaltants el van sorprendre a les escales d'accés a la casa i, "amb ànim de doblegar la seva voluntat", l'acusat el va apuntar amb la pistola de plàstic, el va agafar pel coll i, amb l'ajuda de l'altra assaltant, el van dur fins a l'habitació del seu fill. El van tirar de boca terrosa al llit i, després de buidar-li les butxaques i treure-li les ulleres, el van traslladar a l'habitació on hi havia la treballadora. També li van posar les brides i li van tapar els ulls seguint el mateix sistema. A les dues del migdia va arribar la mestressa de la casa. La Fiscalia relata que, quan la dona entrava pel rebedor, l'acusat "la va atacar, la va tirar a terra, li va colpejar el cap i després la va arrossegar agafant-la pels cabells" fins a l'habitació on els altres dos seguien retinguts. Allà, també la van immobilitzar amb brides i li van tapar els ulls. Un botí de més de 70.000 euros Quan ja els tenien a tots dins l'habitació, la Fiscalia detalla que l'acusat va amenaçar el matrimoni posant-los la pistola al cap i a la boca, i els va exigir que seguissin les seves "instruccions". A ella, li va reclamar que els digués on guardava les joies i li va exigir que li entregués 20.000 euros, amenaçant-la amb què "mataria els seus nets" si no li donava els diners. La dona, recull l'escrit, va guiar el lladre fins a les joies (valorades en 69.900 euros) però li va dir que no tenia tants diners en efectiu. Aleshores, l'acusat li va prendre les targetes de crèdit i la va obligar a dir-li el número secret. La Fiscalia relata que, durant l'assalt, l'acusat va sortir de la casa més d'una vegada. I que mentre ell era fora, l'altra lladre –que no ha pogut ser identificada- era qui s'encarregava de vigilar les víctimes. Els assaltants no van abandonar el domicili de Blanes fins a quarts de dues de la matinada. Segons recull l'escrit d'acusació, els processat van retirar 2.550 euros en efectiu dels comptes bancaris de les víctimes. Ho van fer durant aquella nit i matinada, en cinc operacions diferents des de caixers de Blanes i Lloret de Mar (Selva). Enxampats amb part del botí al cotxe Als acusats, però, la jugada els va sortir malament. Perquè poc després que l'examant recollís el lladre amb el cotxe, i els dos marxessin de la casa amb part del botí, una patrulla de la Policia Local de Lloret de Mar els va enxampar. Els agents van aturar el vehicle en una gasolinera de l'avinguda de Blanes, després de veure'l circular amb els llums tancats i fent maniobres evasives. A l'interior del cotxe, els agents van trobar-hi el telèfon mòbil de la treballadora de la llar, targetes de crèdit i 3.755 euros en efectiu. A més, els acusats també portaven part del material utilitzat durant l'assalt (les brides, un ganivet, guants, cinta adhesiva i les claus de la casa). Les joies, en canvi, no han aparegut. La Fiscalia considera que els dos acusats, que estan en presó provisional, són coautors de l'assalt a la casa de Blanes. Ella, per haver facilitat l'accés a l'habitatge, haver donat informació sobre les víctimes i haver fet de xofer. I ell, per haver perpetrat el robatori i haver agredit les víctimes. 20 anys de presó La Fiscalia acusa els dos processats d'un delicte de robatori amb violència o intimidació, tres delictes de detenció il·legal i delicte lleu de lesions. A ell, a més, li imputa una agreujant de reincidència. L'acusació pública sol·licita una condemna de 20 anys de presó pel robatori i les detencions il·legals, i una multa de 600 euros per les lesions. En concepte de responsabilitat civil, la Fiscalia reclama que els dos acusats indemnitzin les víctimes amb 74.540 euros (corresponents al valor de les joies, els diners robats i les seqüeles psicològiques que els va deixar l'assalt). Al processat, a més, el ministeri públic li reclama que pagui 975 euros a la mestressa de l'habitatge per les lesions que li va fer quan la va agredir. Al cas també hi ha dues acusacions particulars. El judici s'ha assenyalat inicialment per al 4 de desembre a la Secció Tercera de l'Audiència de Girona.

Summary: Demanen 20 anys de presó per a dos acusats d'assaltar una casa a Blanes, agredir les víctimes i retenir-les durant hores


El president del govern espanyol en funcions, Pedro Sánchez, es reunirà dilluns a les 9.30 h amb el líder del PP, Pablo Casado, i després ho farà amb la portaveu de Cs a la cambra baixa, Inés Arrimadas, a qui ha citat a les 11 h. Les trobades per abordar la investidura, anunciades per Sánchez dimecres després de l'audiència amb el Rei, es faran al Congrés dels Diputats, segons han explicat fonts del PP i de Cs. Sánchez va anunciar que es reuniria amb Casado i que també convocaria a la portaveu de Cs a la cambra baixa. A més, Sánchez trucarà a partir de la setmana que ve a tots els presidents autonòmics -inclòs el de la Generalitat, Quim Torra-. El líder del PSOE també va explicar que la portaveu del PSOE, Adriana Lastra, farà una ronda de contactes amb "tots" els partits amb representació al Congrés.

Summary: Sánchez i Casado es reuniran dilluns a les 9.30 h al Congrés dels Diputats per abordar la investidura


El líder d'ERC al Congrés, Gabriel Rufián, ha celebrat aquest dilluns que l'alcaldessa de Barcelona, Ada Colau, hagi suggerit que assistirà a la manifestació de l'Onze de Setembre convocada per l'ANC. El republicà confia que altres dirigents 'comuns' com Gerardo Pisarello, Xavier Domènech i Jaume Asens també s'hi sumaran i, d'aquesta manera, reflectiran el sentir de les seves bases i l'"hegemonia" del procés. D'altra banda, en declaracions als mitjans des de Prada (Conflent), ha considerat que el referèndum unilateral d'independència (RUI) és "una bona idea" perquè forçarà les confluències d'esquerra a posicionar-se "amb un estat absolutament antidemocràtic o amb el poble de Catalunya". Rufián creu que és "una molt bona notícia" que Colau hagi apuntat la seva presència als actes reivindicatius de l'Onze de Setembre. En declaracions al 3/24, l'alcaldessa de Barcelona ha dit que "hi ha més motius per ser-hi que no pas per no ser-hi". Davant d'aquestes paraules, el líder d'ERC a Madrid ha interpel·lat la "bona gent" d'En Comú Podem i les confluències a assistir-hi ja que "les seves bases sempre hi ha anat".  Així, ha confiat que els primers tinents d'alcalde de la capital catalana Gerardo Pisarello i Jaume Asens i el dirigent Xavier Domènech s'hi sumin. El gest contribuiria a reflectir l'"hegemonia del procés", ha afegit. RUI, "una bona idea" Després que el conseller de Cultura, Santi Vila, hagi qüestionat aquest dilluns des de la Universitat Catalana d'Estiu el RUI, Rufián ha dit que optar per aquest mecanisme li sembla "una bona idea". "Em sona bé la música del referèndum unilateral d'independència. Tot i que la paraula unilateral no sé què és. És un referèndum de dignitat i d'autodeterminació amb què el poble de Catalunya agafa les urnes davant d'un estat que li nega la seva pròpia sobirania", ha opinat. A més a més, el dirigent d'ERC ha plantejat el RUI com "una pregunta directa" a Podem i les seves confluències: "Què fareu? Us posicionareu amb un estat absolutament antidemocràtic o amb el poble de Catalunya". Respecte a les picabaralles entre CDC i la CUP a propòsit del referèndum unilateral, Rufián ha remarcat que des d'ERC porten amb "molta naturalitat" que totes dues formacions no es posin d'acord. "Ens sembla normal, només tenen en comú la independència, a nivell ideològic són molt diferents", ha asseverat. En aquest context, ha assegurat que la seva formació subscriurà i farà seva la fórmula sorgida d'una votació a la cambra catalana.  Fiscalia i inhabilitació a Mas Sobre la possibilitat que la Fiscalia demani inhabilitar Artur Mas durant deu anys, el cap de files d'ERC al Congrés ha constatat que es tracta d'una nova demostració que "l'Estat ens va en contra". Li sembla "dramàtic" que es persegueixi l'expresident de la Generalitat o la presidenta del Parlament, Carme Forcadell, per "respectar la voluntat del poble de Catalunya", mentre el ministre de l'Interior en funcions, Jorge Fernández Díaz, encara manté el càrrec. "És miserable i condemnable que l'Estat es molesti tant per una urna i no per allò d''enfonsarem la seva sanitat'", ha resumit.  Record a Jordi Carbonell Des de Prada (Conflent), on ha participat en un acte a l'UCE al costat d'Eduardo Reyes, el republicà ha tingut unes paraules en record de l'exidirigent d'ERC Jordi Carbonell, mort aquest dilluns als 92 anys. Rufián ha expressat el seu condol a la família de Carbonell, a qui ha definit com "un humanista, una persona d'esquerres, un republicà de pro i un històric d'ERC", i ha fet memòria d'una de les seves frases més conegudes, pronunciada l'Onze de Setembre de l'any 1976 a Sant Boi de Llobregat: "que la prudència no ens faci traïdors".

Summary: Rufián reclama als dirigents 'comuns' que vagin a la manifestació de la Diada per demostrar l'"hegemonia" del procés


Pascal assegura que estan satisfets per la decisió de la CUP i afirma que els pressupostos "no tenen el segell de ningú" ACN Barcelona.-El PDeCAT no vol entrar en debats sobre el calendari del referèndum i vol centrar-se en els arguments per ampliar la base social i política a favor del 'sí'. Així ho ha apuntat aquest dilluns la coordinadora general del partit, Marta Pascal, en roda de premsa. "El referèndum s'ha de guanyar ara, al juliol, a l'agost, al setembre o quan es faci, estem en aquesta línia", ha afirmat Pascal. En aquest sentit, la dirigent s'ha mostrat "satisfeta" per la decisió dels cupaires de donar el 'sí' aquest cap de setmana als pressupostos. "D'una vegada tots hem entès que allò important era la generositat, que no tenen segell de ningú, posar-nos d'acord en uns mínims" per uns comptes que són "instrument previ" al referèndum. Precisament per això, ha defensat que "l'encàrrec" de convocar-lo ja s'ha de "començar a desplegar". "Ens hem de convèncer que el govern té la responsabilitat de fer el referèndum i els partits la de guanyar-lo i per tant ampliar la base". Aquesta és la feina que a parer de Pascal tenen les formacions independentistes sobre la taula. La data, "com a màxim el setembre del 2017", ha insistit d'acord amb la resolució aprovada al debat de política general. "No entrarem ara ens aspectes referents al calendari, sinó en arguments per guanyar el referèndum", ha assegurat.  En aquest sentit, després que la CUP tornés a vincular un avançament de la consulta vinculant en cas d'inhabilitacions i que el líder d'ERC, Oriol Junqueras, hi obrís la porta, Pascal ha reblat: "El referèndum s'ha de guanyar ara, al juliol, a l'agost, al setembre o quan es faci. Estem en aquesta línia", ha afegit. "Els focus no són els tempos sinó en els arguments", ha insistit la coordinadora general. Sobretot perquè no vol "posar límits o topalls" a la base independentista, ha assegurat en ser preguntada si un avançament del calendari donaria prou marge per al debat ciutadà.  "Satisfets" per la decisió de la CUP  En aquest context, Pascal ha celebrat la decisió de la CUP d'aquest cap de setmana de donar el seu 'sí' als pressupostos. Entén que calia prioritzar la "generositat" perquè els comptes no porten "el segell de ningú". Per això ha aplaudit que s'hagi tancat un acord en uns "mínims" i que es tirin endavant uns pressupostos que eren "instrument previ" al referèndum. "Un cop resolt aquest aspecte [...], l'encàrrec per al referèndum s'ha de començar a desplegar", ha dit en mantenir la mà estesa al govern espanyol per pactar-lo. "Són uns bons pressupostos".  A més, Pascal ha replicat a la demanda dels comuns de reclamar per al referèndum garanties i reconeixement internacional, i no avalar-ne un d'unilateral. La qüestió és, al seu parer: "Si volem o no volem fer referèndum". "Que ningú utilitzi el referèndum com a tàctica electoral; si la perspectiva d'Ada Colau és més tàctica que de convicció és ella qui ho ha d'explicar", ha afegit.

Summary: El PDeCAT no entra al debat del calendari del referèndum: "S'ha de guanyar ara, al juliol, al setembre o quan es faci"


El conductor es manté com l'únic pacient en estat crític a l'Hospital Verge de la Cinta de Tortosa ACN Freginals.-El Departament de Salut ha informat que aquest dissabte són cinc persones les que encara es mantenen ingressades en diferents centres hospitalaris catalans per l'accident d'autocar de Freginals (Montsià) del passat 20 de març. L'únic pacient en estat crític és el conductor de l'autocar que continua ingressat a l'UCI de l'Hospital Verge de la Cinta de Tortosa. Els altres quatre ferits es troben en estat menys greu. Durant aquesta setmana s'han efectuat tres altes hospitalàries més al Clínic, a l'Hospital del Mar, i a l'Hospital Moisès Broggi de Sant Joan Despí.

Summary: Cinc ferits de l'accident d'autocar de Freginals continuen ingressats en centres hospitalaris


L'oposició ha retret falta de concreció a la consellera Alba Vergés davant la comissió de Salut i han criticat que no s'hagi fet referència a les llistes d'espera, a la reversió de les retallades que havia patit la sanitat pública i a la futura garantia de l'accés universal a l'assistència. En el torn de rèplica, Vergés ha respost que tots aquests temes s'abordaran en la propera legislatura. Els grups de l'oposició també han denunciat que Vergés que no anés al consell interterritorial d'aquest dijous. La consellera ha respost que el Govern no participarà en trobades ministerials fins que no es doni la reunió bilateral entre els presidents Torra i Sánchez, perquè abans cal ''normalitzar'' les relacions amb l'Estat.

Summary: L'oposició retreu a Vergés falta de concreció en el desplegament del seu programa de Govern


Carles Puigdemont, cap de llista de JxCat i cessat de la presidència en aplicació de l'article 155, ha convocat aquest dimecres els diputats del seu grup parlamentari en una reunió a Bèlgica, segons ha avançat el diari 'Ara' i han confirmat fonts de Junts per Catalunya. La reunió de treball es durà a terme un mes després que Puigdemont ja convoqués els seus diputats a principis de febrer i es produirà, però, pocs dies després que el jutge del Tribunal Suprem Pablo Llarena denegués a Jordi Sànchez la llibertat provisional i el permís de sortida puntual de la presó de Soto del Real per assistir com a candidat a la sessió d'investidura, inicialment prevista per aquest dilluns. La defensa de Sànchez ha descartat aquest diumenge presentar la petició de mesures cautelars davant del Tribunal Europeu de Drets Humans d'Estrasburg i ha optat, en canvi, per presentar un recurs d'apel·lació davant del Suprem.

Summary: Puigdemont reunirà dimecres a Bèlgica els diputats de JxCat


El director general de Prevenció i Extinció d'Incendis i Salvaments, Juli Gendrau, ha plantejat als Bombers voluntaris del Pont de Suert la possibilitat de doblar els efectius passant de 5 o 6 a 12 o 14 i d'aquesta manera evitar el tancament del Parc. Gendrau també els ha anunciat que el Parc del Pont s'incorporarà als parcs que fan campanya forestal. Aquestes mesures no han fet que els Bombers voluntaris fessin marxa enrere en la seva decisió d'entregar les claus del parc el dia 30 de juny. El cap de bombers del parc del Pont de Suert, José Miguel Ruach, ha explicat que ara com ara solament hi ha sobre la taula propostes i cap solució definitiva. Ruach confia que aquests efectius arribin al Pont de Suert i evitin el tancament definitiu. Gendrau ha explicat que s'intentarà que s'incorporin al Parc del Pont de Suert Bombers voluntaris de la zona o de d'altres parcs propers. Això no obstant, veu difícil d'acomplir aquesta mesura si fins ara no s'han trobat aquests efectius i veu complicat que Bombers voluntaris d'altres parcs del Pirineu es vulguin traslladar al Pont. Pel que fa a la incorporació del Parc a la campanya forestal és una solució momentània donat que aquesta finalitza a mitjans de setembre. Gendrau ha dit que s'està estudiant la possibilitat d'allargar-la, no solament al Parc del Pont de Suert sinó a tots els parcs. El director general ha explicat als Bombers i alcaldes de l'Alta Ribagorça la voluntat del Govern de fer un replantejament del model d'emergències a tot el Pirineu i aquest replanteig és el que determinarà si el Parc del Pont ha de passar a ser un parc mixt, format per voluntaris i funcionaris, o ha de seguir sent únicament voluntari. Els Bombers voluntaris del Pont de Suert van anunciar al mes de maig d'aquest any que si no reben més efectius, el dia 30 de juny entregaran les claus del Parc i renunciaran al servei. Ruach ha explicat que des de la creació del Parc ara fa 34 anys s'ha prestat el servei amb la ''màxima professionalitat'' i volen que aquesta professionalitat es mantingui. Per poder mantenir-se creuen que s'ha de dotar el Parc amb més efectius. Tots els Bombers voluntaris del Parc del Pont de Suert són veïns de l'Alta Ribagorça que viuen i treballen a la comarca. Ruach, ha dit que no li agradaria haver de rebre crítiques per haver arribat tard a un servei per manca d'efectius pel fet que el Parc de Bombers funcionaris més proper es troba a Tremp, a una hora de camí en condicions normals. Aquest temps de trajecte pot augmentar a l'hivern donat que es passa per dos ports de muntanya i a la carretera hi pot haver neu o gel.

Summary: El Govern vol evitar el tancament del Parc de Bombers del Pont de Suert doblant els voluntaris


El Consell d'Alcaldes del Baix Llobregat defensa la necessitat de garantir les inversions al sector de l'automòbil a la comarca, en especial referència al futur de la planta de Seat a Martorell. En aquest sentit, el proper dimarts 20 d'octubre preveu aprovar un manifest on subratlla que la Indústria representa el 22,16% del PIB de la comarca. Així, el Consell destaca la importància d'assegurar la inversió de Volkswagen de 3.300 milions d'euros per la viabilitat de la fàbrica i per garantir l'activitat i ocupació del sector auxiliar de l'automòbil arreu de Catalunya. Al mateix temps, el text insta la Generalitat i el Ministeri d'Indústria a mantenir "una actitud activa en la resolució del conflicte". En el manifest, el Consell d'Alcaldes assegura que l'activitat de companyies com Seat i Nissan és "de vital importància", tant per la comarca com per tot Catalunya, si bé destaca que el Baix Llobregat és un territori especialitzat en l'activitat de l'automòbil per la concentració d'empreses dedicades a aquest sector. Al mateix temps, recorda que l'activitat industrial i productiva de la comarca "s'ha mantingut relativament estable, tot i la pèrdua de pes relatiu del sector industrial en les darreres dècades", en referència a l'evolució tecnològica. Una situació que, asseguren els alcaldes, la comarca ha viscut com un "repte" el qual ha afrontat gràcies a "un esforç col·lectiu" dels treballadors de Seat. D'aquesta manera, el text també destaca que l'any 2013 el Consell Comarcal ja es va adherir al 'Pacte per a la indústria al Baix Llobregat'. D'aquesta manera, remarca la voluntat de continuar donant suport i reconeixement al sector industrial, amb especial atenció a l'àmbit de l'automoció.

Summary: El Baix Llobregat reivindica la necessitat de mantenir les inversions a la planta de Seat a Martorell


El Departament de Territori i Sostenibilitat ha encarregat a Ferrocarrils de la Generalitat de Catalunya (FGC) la redacció de l’estudi informatiu, de la declaració d’impacte ambiental i del pla especial ferroviari per a implantar el tren-tram entre Cambrils i Salou-PortAventura. El projecte ha de substituir la línia de la costa actual, que es preveu que es desmantelli i s’integri als municipis un cop es posi en marxa la variant del corredor mediterrani. Després de reunir-se amb alcaldes i regidors del territori, Calvet ha dit que la intenció és guanyar temps i “casar calendaris”. Tot i això, Foment encara no ha revelat els terminis per al desmantellament i el conseller ha insistit a reclamar la cimera prevista entre representants del govern espanyol, de la Generalitat i dels ajuntaments per tal d’abordar el futur de la línia.

Summary: Territori encarrega a FGC els primers tràmits per a implantar el tren-tram entre Cambrils i Salou-PortAventura


El decret educatiu aprovat dimarts pel Consell de Ministres i publicat aquest dimecres al BOE planteja que la repetició de curs sigui excepcional i que es pugui passar al marge de les matèries suspeses. Les autoritats educatives de les comunitats podran modificar de manera excepcional els criteris de promoció a primària, secundària i batxillerat. "La repetició es considerarà una mesura excepcional que s'adoptarà, en tot cas, de manera col·legiada per l'equip docent en funció de l'evolució acadèmica de l'estudiant, globalment considerada, sense que pugui ser la causa únicament les possibles matèries que puguin quedar sense superar", apunta el decret. El Departament d'Educació estudia si cal adoptar o no aquestes mesures de flexibilització. La secretària general d'Educació, Núria Cuenca, ha explicat que estan estudiant "les necessitats o no" de fer les flexibilitzacions que el Ministeri d'Educació ha anunciat. La secretària ha explicat que a partir d'ara –i després de centrar-se més en l'àmbit organitzatiu-, el Departament d'Educació començarà a donar pautes als centres en relació a criteris més pedagògics.  Cuenca ha situat que s'ha de tenir en compte el context actual, els sis mesos sense formació presencial que han tingut els alumnes i la situació emocional. "No estem parlant d'escurçar matèries o currículum sinó de prioritzar o potenciar competències que en el moment actual cal potenciar", ha declarat.

Summary: El govern espanyol planteja que repetir curs sigui excepcional i que es pugui passar al marge de les matèries suspeses


Els Brams han fet un 'stage' a la Nau B-1 de Roca Umbert de Granollers per preparar la pròxima gira, que començarà el pròxim dijous 31 de març amb un concert a la Sala Dresden de Cerdanyola del Vallès. La banda incorpora per aquesta nova ronda de concerts una banda de vents que participarà en "algunes cançons". El repertori de la gira es basarà amb les cançons dels últims dos discs, 'Oferta de diàleg' del 2010 i 'Anem tancant les portes a la por' del 2014. També faran sonar temes clàssics de la seva discografia tot i que "amb un nou aire". Els Brams, amb més d'un quart de segle d'història, tenen previst treballar en un nou disc "a mitjans o finals d'estiu". "Però fins que no ho vegi no m'ho creuré", explica el cantant del grup, en Francesc Ribera 'Titot'. Els Brams fa anys que preparen les gires lluny dels seus pobles "per desconnectar i estar més concentrats", relata en Titot. Aquest cop han escollit les instal·lacions de l'antiga fàbrica Roca Umbert de Granollers, on han pogut "veure què passava" un cop les cançons sortien de la sala d'assaig i es tocaven dalt d'un escenari, encara que sense públic. La banda de rock iniciarà aquest dijous la seva vint-i-sisena gira amb un concert a Cerdanyola del Vallès. El grup té previst viatjar arreu dels països catalans fins el pròxim octubre. De moment, els concerts confirmats són el 9 d'abril a Navàs, el 14 de maig a Felanitx (Mallorca) i el 25 de juny a Sant Joan de les Abadesses.  Grup de vents Francesc Ribera 'Titot' ha explicat que una de les novetats de la gira és la incorporació d'una banda de vents formada per "gent que ha col·laborat" en alguna ocasió amb els Brams i que "participarà en algunes cançons". En la nova gira, el grup farà sonar temes dels últims dos discs, però també cançons "molt lligades a nosaltres, que les has de fer gairebé sí o sí", tot i que "els hi donarem la volta" i "els hi posem elements nous", ha indicat el cantant.  26 anys de Brams "L'any passat vam celebrar el 25è aniversari del grup i aquest any ens trobem molt millor que l'any passat", ha assegurat en Titot, qui ha avisat que és probable que el pròxim estiu preparin un nou disc.

Summary: Els Brams preveuen treballar en un nou disc el pròxim estiu


El director general de Nestlé, Laurent Dereux, s'ha mostrat especialment crític vers l'impost sobre les begudes ensucrades aplicat recentment a Catalunya: "No creiem que sigui la millor resposta als problemes d'obesitat", ha afirmat, remarcant que es tracta d'una qüestió "multifactorial" que ha demanat abordar a través de la ciència, la investigació, la formació i els hàbits de vida saludables. Alhora, Dereux ha advertit que el fet que l'impost s'apliqui només a Catalunya pot derivar en "problemes addicionals per a totes les regions". D'altra banda, durant la trobada anual amb la premsa, el director general de Nestlé també ha lamentat el "soroll" generat vers l'ús d'oli de palma i ha fet una crida a "no demonitzar" aquest ingredient. Laurent Dereux ha remarcat que "si causés problemes de salut, estaria prohibit, i ara no ho està", de manera que n'ha defensat "l'ús moderat". Laurent Dereux ha assegurat que la solució de l'obesitat "no passa només per un nou impost", en referència a la taxa aplicada recentment a Catalunya sobre el preu de les begudes ensucrades. "No em sembla una bona resposta", ha afegit, mentre ha defensat la necessitat de "fer un esforç" per millorar el perfil nutricional, per enfortir la investigació i per revisar la informació cap als consumidors, a qui, ha dit, cal inculcar hàbits de vida saludables. "Si posem aquests esforços a un costat, i a l'altre hi posem l'impost, no crec que l'impost sigui la millor resposta" ha conclòs. Al mateix temps, Dereux ha criticat que la Generalitat hagi liderat l'aplicació de l'impost de les begudes ensucrades, sense descartar una segona fase a la brioxeria industrial, ja que a dia d'avui és l'única comunitat autònoma amb una mesura d'aquestes característiques: "No creiem que sigui adient, especialment quan veiem que es tracta d'un impost basat en una regió i no a d'altres. Això pot comportar problemes addicionals que són molt difícils per a tots". "No demonitzem l'oli de palma" Durant la trobada anual amb la premsa, Laurent Dereux també ha estat preguntat sobre la polèmica alimentària vers l'ús d'oli de palma en els productes processats. Sobre aquesta qüestió, el director general de Nestlé ha recordat que l'OMS (Organització Mundial de la Salut) recomana limitar l'ús d'oli de palma a un 30% de les calories d'un producte que contingui matèries grasses, i ha garantit que la seva companyia s'ajusta a aquests marges. "No es tracta d'eliminar-lo i dir que és un ingredient que causa problemes de salut", s'ha queixat, assegurant que "es tracta d'evitar un consum excessiu de les matèries grasses saturades". Dereux ha defensat l'oli de palma comparant-lo amb les grasses saturades trans, recordant que aquestes són més nocives, motiu pel qual "Nestlé les ha eliminat de tots els seus productes". "Però les grasses saturades –com l'oli de palma- no són tant dolentes", ha garantit, mentre ha lamentat que s'hagi generat "molt soroll" sobre aquesta qüestió. Per aquest motiu, ha fet una crida a "no demonitzar" aquest ingredient, que ha assegurat que Nestlé utilitza per crear productes "que agradin, amb els quals el consumidor estigui segur que compleixen un perfil nutricional bo, dins l'alimentació saludable".

Summary: Nestlé assegura que l'impost sobre les begudes ensucrades "no és la millor resposta" a l'obesitat


L'Ajuntament de Sabadell està iniciant els tràmits per intervenir el servei de neteja per tal de fer front als possibles acomiadaments que preveu l'ERO de l'empresa concessionària Smatsa i evitar l'impacte que aixà tindria en la prestació del servei. En un comunicat emès aquest dijous, el govern municipal rebutja del tot l'ERO, qualifica de "greu" la situació que es viu en el sí de la companyia i s'ha posat a disposició dels representants sindicals per intentar mediar amb la direcció de l'empresa. Segons el govern municipal, els arguments que exposa Smatsa per justificar l'ERO són "una estratègia per aturar i obstaculitzar el necessari exercici de control que està portant a terme l’Ajuntament". En aquest sentit, l'executiu local va promoure una inspecció tècnica de facturació (ITF) per obligar l'empresa a cobrar pels serveis prestats amb el preu contractual que va oferir, i no segons els equips que posava a disposició. La companyia considera que el nou sistema implica una reducció de la seva facturació i decideix així ajustar la plantilla. Des del consistori defensen que l'actuació municipal només vol garantir el compliment del contracte i el control del principal servei públic de la ciutat. "El fet que aquest contracte estigui en mans de la justícia, i amb clars indicis d’irregularitats, justifica encara més aquest exercici de control i fiscalització".

Summary: L'Ajuntament de Sabadell es prepara per intervenir el servei de neteja de la ciutat per contrarestar l'ERO d'Smatsa


El president del grup parlamentari del PPC, Xavier Garcia Albiol, ha demanat aquest dilluns la compareixença del conseller de Territori i Sostenibilitat, Josep Rull, i del conseller d'Empresa i Coneixement, Jordi Baiget, perquè donin explicacions sobre les gestions realitzades pel Govern per trobar solucions en els retards i cancel·lacions de Vueling en aquests darrers dies. En aquest sentit, Garcia Albiol ha afirmat que la Generalitat "ha de vetllar pels drets dels usuaris" i ha demanat que "no facin partidisme i col·laborin amb el ministeri de Foment per trobar solucions per als milers de passatgers afectats". El president del grup parlamentari del PPC ha mostrat la seva preocupació per com pot afectar aquest caos aeroportuari, concentrat principalment a l'aeroport del Prat, a la temporada turística. "No ens conformem amb una carta de disculpes de Vueling, cal que la seva incompetència no surti impune", ha assenyalat. Per aquest motiu, ha demanat als consellers a trobar solucions d'urgència "el més aviat possible". "No és moment de baralles ni quotes de partit, és el moment de gestionar eficaçment i trobar solucions pel bé comú", ha conclòs. La petició dels populars s'afegeix a la del PSC, que també ha demanat la compareixença dels dos consellers perquè donin explicacions al Parlament “per les gestions fetes amb l'empresa Vueling arran dels problemes produïts a l'aeroport del Prat”.

Summary: El PPC demana les compareixences de Rull i Baiget perquè expliquin la gestió del Govern pel caos de Vueling


L'Ajuntament de Mollerussa posarà en funcionament a partir d'aquest dijous un sistema per intentar dissuadir la presència massiva d'estornells dels seus dormitoris en zones amb arbres de fulla perenne com són l'avinguda del Canal i també al recinte de les piscines d'estiu, on les defecacions d'aquestes aus malmeten el paviment i la gespa, respectivament. Per aquest motiu, ha llogat dos aparells, alimentats amb una bateria fotovoltaica, que es col·locaran estratègicament en les branques i que seran programats per emetre un determinat soroll quan comença a fosquejar per espantar aquestes aus. El sistema també inclou deu altaveus que se situaran també entre els arbres per tal de reproduir el mateix soroll, que en el seu inici pot semblar un tret. Es tracta d'una prova pilot de la que ja es té experiència en altres localitats catalanes i que compta amb un pressupost de 4.384 euros en aquesta primera fase. En funció dels resultats en aquestes dues zones, que són les més afectades per la presència d'aquestes aus des de novembre i fins a mig març, l'Ajuntament estudiarà ampliar la instal·lació del sistema en altres zones de la ciutat.

Summary: Mollerussa instal·la un sistema per dissuadir els estornells


El PNB considera "legítim" que el PDeCAT vulgui una candidatura "netament catalana" a les eleccions europees per donar "unitat d'acció política" en relació a l'estratègia de les generals i les municipals. Amb tot, ha explicat el president Andoni Ortuzar, la decisió de trencar una possible candidatura ha estat "conjunta". "Vèiem difícil casar les aspiracions exclusivament catalanistes que tenia l'opció que propugnava el PDeCAT amb una llista en què no només hi aniria el PNB", ha admès als mitjans des de Brussel·les després de parlar per telèfon amb David Bonvehí. En aquest sentit, ha recordat Ortuzar, el PNB té "relacions" amb Coalición Canaria i Compromiso por Galicia, amb qui espera "formalitzar" una coalició en els pròxims dies. El president de la formació basca ha negat que la decisió s'hagi basat en la figura de Carles Puigdemont com a cap de llista però ha donat a entendre que hi ha tingut a veure. "Nosaltres acceptem l'autonomia de cada partit però entenem que és una operació de Catalunya i per a Catalunya", ha assenyalat. Segons ell, si es mira "amb perspectiva" el que ha passat els últims anys a Catalunya "té lògica". "El PNB no s'ho pren com una jugada", ha matisat, recordant que no és el primer cop que les dues formacions no concorren a les eleccions europees juntes. Així, ha negat cap distanciament entre el PDeCAT i el PNB. "Nosaltres partim del respecte a cada partit", ha dit remarcant que tant els demòcrates com ells volen "el millor" per alliberar el "país". "Cadascú ha pres la seva pròpia via i això fa que tinguis estratègies polítiques diferents", ha apuntat. Amb tot, ha insistit que això no impedeix que puguin tenir estratègies comunes a l'hora de "defensar-se". Segons Ortuzar, volen seguir tenint una relació "privilegiada" en el futur i consideren que és "compatible" anar separats a les eleccions però seguir "col·laborant".

Summary: Andoni Ortuzar (PNB): "Vèiem difícil casar les aspiracions exclusivament catalanistes del PDeCAT"


La Generalitat prepara un nou pla de Govern per afrontar els efectes del coronavirus. L'executiu de Quim Torra treballarà amb ajuntaments i sectors econòmics, socials i laborals un programa de reparació del país que el president de la Generalitat presentarà "en pocs dies". Així ho ha explicat la portaveu del Govern, Meritxell Budó, durant la roda de premsa telemàtica d'aquest dilluns al migdia. La consellera ha argumentat que la crisi "ho ha capgirat tot" i que per això  l'executiu farà aquest nou pla "transversal" que liderarà el propi Torra. Per altra banda, Budó ha afegit que el Govern encara no ha marcat cap calendari de reunions amb l'oposició per a les modificacions del pressupost de la Generalitat, aprovat divendres passat. La consellera de la Presidència ha evitat marcar cap horitzó de calendari per aquest nou pla de Govern, i només ha dit que Torra el preveu presentar "en pocs dies". No se sap, doncs, si la Generalitat preveu que aquest pla de rescat tingui validesa fins al final de la legislatura. "Caldrà analitzar i treballar les millors solucions", ha subratllat Budó. La portaveu de l'executiu ha tornat a exigir a l'Estat una injecció de liquiditat al Govern i a la resta de comunitats autònomes: "És importantíssim i imperatiu", ha constatat.  200 euros als pendents de l'atur El vicepresident i conseller d'Economia, Pere Aragonès, ha avançat que el Govern aprovarà en els pròxims dies una "injecció d'urgència" de 200 euros per a les persones que estan pendents de rebre prestacions d'atur. En una entrevista a Catalunya Ràdio, Aragonès ha explicat que el Govern està treballant en la mesura per a tots els treballadors afectats per ERTO, els que hagin anat directament a les llistes de l'atur o autònoms a qui els hagi caigut l'activitat. Budó n'ha tornat a fer referència durant la roda de premsa del migdia.


Les formacions polítiques Catalunya en Comú i Podem han registrat aquest dimarts una coalició sota el nom En Comú Podem - Catalunya en Comú per poder-se presentar conjuntament a les eleccions convocades per al proper 21 de desembre. La Coordinadora Nacional de Catalunya en Comú va acordar aquesta fórmula diumenge passat, una decisió que haurà de ser ratificada pels inscrits a l'Assemblea de l'11 de novembre. Podem Catalunya ha dut a terme una consulta entre els seus inscrits on l'opció favorable a la coalició ha obtingut quasi el 72% dels vots. El fins ara secretari general de la formació, Albano Dante Fachín, havia cridat a fer boicot a la consulta, imposada des de la direcció estatal del partit.

Summary: Catalunya en Comú i Podem registren una coalició per al 21-D


L'empresa Indústrias Químicas del Óxido de Etileno (IQOXE) ha inaugurat aquest dimecres una planta amb una inversió superior als 10 milions d'euros. Aquesta nova unitat permetrà incrementar la producció en 45.000 tones de derivats de l'òxid d'etilè -fins ara a l'antiga unitat només se'n produïen 3.000-, davant la forta demanda del mercat. De fet, aquestes tones "ja estan gairebé compromeses amb els nostres clients, que són la indústria química catalana i les químiques més importants del món", ha assegurat, satisfet, el conseller delegat d'IQOXE, José Luís Morlanes. Aquesta planta, ubicada a la Canonja (Tarragonès), es va posar en marxa l'any 1978 i va passar per diverses mans, com la multinacional Shell o La Seda de Barcelona. Amb una producció global de 140.000 tones d'òxid d'etilè anuals, la companyia es reafirma com a líder en la fabricació de derivats al sud d'Europa.

Summary: L'empresa química IQOXE inverteix 10 MEUR en una nova planta al polígon de Tarragona


L'Institut Català del Sòl (Incasòl) i l'empresa Maurici Camps Societat Patrimonial, SL, han signat el contracte de compravenda de la parcel·la 5 del sector d'activitats econòmiques Campllong III polígon II de Balaguer, a la Noguera. La parcel.la, de tipologia aïllada, té una superfície de 7.370,78 metres quadrats i un preu de venda de 358.219,91 euros. L'empresa Maurici Camps Societat Patrimonial, SL, hi construirà un edifici d'oficines i un magatzem d'uns 700 metres quadrats apte per a aparcament de camions. Actualment només resten en venda dues parcel·les de Campllong III polígon II. Aquest sector està situat al llarg de la carretera C-1313, de Lleida a Puigcerdà, al costat de les anteriors actuacions industrials promogudes per l'Incasòl, i  consolida el teixit urbà d'ús industrial de Balaguer.

Summary: L'Incasòl ven una parcel·la del polígon industrial Campllong III de Balaguer


L'ANC ha celebrat amb un missatge a Twitter la decisió del jutge belga de deixar en llibertat provisional, i amb mesures cautelars, el president Carles Puigdemont i els quatre consellers que són a Brussel·les: Toni Comín, Meritxell Serret, Clara Ponsatí i Lluís Puig, tots cinc destituïts pel govern espanyol. "Gran lliçó de justícia al sistema judicial espanyol", ha escrit l'Assemblea a la xarxa, en un text acompanyat de l'etiqueta #llibertat, minuts després de conèixer-se la notícia. Després de prendre'ls declaració aquest diumenge, el magistrat flamenc ha decidit que els cinc membres del Govern poden sortir amb mesures cautelars. Les declaracions s'han fet per separat, en sessions a porta tancada i en presència, només, dels seus advocats i un traductor.

Summary: L'ANC celebra la llibertat de Puigdemont i els quatre consellers: "Gran lliçó de justícia al sistema judicial espanyol"


Els catalans residents a l’estranger tindran dret a la targeta i l’atenció sanitària inclosa a la cartera de serveis amb càrrec al Servei Català de la Salut (CatSalut) en les seves estades temporals a Catalunya. Aquest és un dels serveis al que aquesta comunitat hi podrà accedir si estan inscrits al Registre de Catalans residents a l’exterior, gràcies als acords que aquest dilluns ha signat el Departament d’Afers Exteriors amb els de Salut, Treball i Afers Socials i Famílies i el de Cultura. A partir d’ara, els catalans que viuen a l’estranger podran sol·licitar la targeta sanitària i l’hauran d’activar quan vinguin a Catalunya a través del 061 o anant directament al CAP que els pertoca. La targeta serà vàlida durant dos mesos i es podrà prorrogar per dos mesos més justificant-ne les causes. Més enllà d’aquest, els acords permetran l’accés a d’altres serveis culturals i per al jovent. Comín ha recordat que la llei d’accés universal a l’assistència sanitària, actualment en tràmit parlamentari, incorpora aquest dret dels catalans residents a l’estranger però aquesta encara no ha estat aprovada. Tot i això, l’acord signat aquest dilluns permetrà que aquests catalans ja puguin sol•licitar la targeta sanitària i la puguin activar quan vinguin a Catalunya.  El conseller ha explicat que per tal de tenir dret a aquesta targeta cal estar inscrit al Registre de catalans residents a l’exterior i no disposar de la targeta sanitària europea. Aquelles persones que compleixin aquestes dues premisses podran demanar la targeta a través del Departament d’Afers Exteriors i la rebran a casa. Tot i això, no estarà activada sinó que ho l’haurà d’activar la persona quan arribi a Catalunya i per un període de dos mesos, ja que estadísticament són els més comuns. Comín ha recordat que ara per ara quan aquestes persones viatgen a Catalunya tenen una situació administrativa de ‘no residents’, a no ser que s’empadronin. Per això, ha destacat la “transcendència” de l’acord que permetrà accedir al servei “sense necessitat de modificar la residència”. El conseller ha destacat que aquesta era una demanda històrica dels catalans que viuen fora i ha explicat que servirà per “assimilar-los” als seus veïns catalans ja que passaran a tenir “els mateixos drets” que la resta. L’accés serà a tota la cartera de serveis garantida pel CatSalut i, per tant, molt més enllà de l’atenció que podrien rebre si no la tinguessin.  D’altra banda, ha apuntat que la targeta sanitària és individual i que hi tenen dret les persones que estiguin inscrites al registre però no els seus fills i familiars si no compleixen els mateixos requisits que ells.  Carnet Jove i Cultura Més enllà de l’acord amb Salut, Romeva també ha signat un acord amb el departament de Cultural i el de Treball i Afers Socials i Famílies. En aquest darrer àmbit, els inscrits al registre tindran accés a diversos serveis de l’Agència Catalana de Joventut com el Carnet Jove, el programa de colònies ‘L’estiu és teu’ i els descomptes a la xarxa d’albergs Xanascat. Pel que fa a cultura, els residents a l’exterior podran gaudir del servei de préstec digital ‘eBIBLIO’, el programa ‘Fas 6 anys, tria un llibre’ i a l’’Iquiosc.cat’, que permet escollir cinc publicacions de pagament a les quals desitgin tenir accés gratuïtament durant sis mesos.  Augmentar els inscrits al registre El conseller de Salut ha destacat que aquest accés a la targeta sanitària vol ser un “incentiu” per tal que els residents a l’estranger s’inscriguin en el Registre. De fet, el conseller d’Afers Exteriors, Raül Romeva, ha esperat que les inscripcions augmentin “de forma substancial” a partir d’avui mateix i ha destacat la voluntat d’anar incorporant serveis per tal de “reduir l’escletxa entre la diàspora i la gent que viu aquí”.  Romeva ha dit que aquest registre és la “peça clau” per tal que aquesta comunitat de catalans que viuen fora puguin tenir accés a diversos serveis i mantinguin el vincle amb l’administració catalana, amb la voluntat de donar resposta a les seves demandes. El conseller ha recordat també que està en tràmit parlamentari la Llei de la comunitat catalana a l’exterior i ha demanat celeritat als grups per tal que es pugui aprovar quan abans millor.  El Departament d’Afers Exteriors posarà aviat en marxa una campanya institucional per fomentar la inscripció al Registre de Catalans residents a l’estranger amb la qual volen informar sobre els avantatges de formar-ne part i les instruccions per formalitzar la inscripció.  Segons les últimes xifres de l’Idescat, actualment hi ha 284.374 catalans que resideixen a l’exterior, un 7,7% més que el 2016.

Summary: Els catalans residents a l’estranger tindran dret a la targeta i cartera sanitària en les estades temporals a Catalunya


El líder d'ERC a Castelló d'Empúries, Salvi Güell, serà a partir de dijous el nou alcalde del municipi, gràcies a un acord de govern amb CiU, segellat aquest dijous al vespre i després de tres reunions al llarg d'aquest mes. La fins ara alcaldessa, Assumpció Brossa, "fa un pas al costat" i passarà a ocupar la vicealcaldia. Plataforma Cívica i UDEM, que havien estat socis de govern de la federació nacionalista, queden fora del pacte de govern. A més, el regidor de Demòcrates, Agustí Ribera, ha comunicat que deixa l'acta per discrepàncies amb la conformació del nou executiu municipal. En roda de premsa, Güell i Brossa han justificat l'acord per la "necessitat" que el poble tingués un govern "fort".

Summary: ERC i CiU defensen l'acord a Castelló d'Empúries com un equip de govern "fort" i PC i Udem queden fora del pacte


La Mesa del Parlament ha acordat aquest dimarts fer un acte institucional amb motiu de l'any d'empresonament de l'expresidenta del Parlament Carme Forcadell. La data de l'acte que es farà a la cambra catalana no està tancada però podria ser el 21 de març. Forcadell va entrar a la presó el 23 de març del 2018 i des de llavors ha estat en presó preventiva. D'altra banda, Torrent ha comunicat als grups que demà dimecres es reunirà per separat amb ells per abordar les renovacions als òrgans que depenen del Parlament com el Síndic de Greuges després que a Rafael Ribó li hagi caducat el mandat. El ple del Parlament haurà d'escollir el nou síndic o síndica per una majoria de tres cinquenes parts de la cambra.  Torrent rebrà demà dimecres al despatx d'audiències representants de tots els grups i subgrups parlamentaris per abordar les renovacions als òrgans que depenen del Parlament i que compten, o bé amb membres el mandat dels quals ha caducat, o bé amb membres que han renunciat. Primer serà el torn de Cs, seguit de JxCat, els comuns, ERC, CUP, PPC i PSC-Units. Entre els òrgans amb renovacions pendents hi ha la Corporació Catalana de Mitjans Audiovisuals (CCMA) i el relleu de Ribó com a síndic o síndica de greuges.  Segons la llei 24/2009 del Síndic de Greuges, la presidència del Parlament, en el termini de deu dies a comptar d'haver quedat vacant el càrrec, declara formalment obert el procediment d'elecció i s'obre un termini d'un mes perquè els grups parlamentaris presentin candidatures. D'acord amb aquesta llei, el síndic és elegit per a un període de nou anys i no pot ser reelegit per al mandat immediatament posterior. Ribó va ser elegit pel Parlament el 10 de febrer de 2010. Aquest càrrec resta ara vacant a l'espera del seu substitut i, mentrestant, Ribó continua exercint les funcions de síndic de greuges fins al nomenament de seu successor. En cas que, en el ple d'elecció del síndic o síndica de greuges, el candidat o candidata proposat no obtingui en la primera votació la majoria necessària, s'obre un termini d'un mes per  presentar noves candidatures i es reinicia el procediment d'elecció.

Summary: ACTUALIZACIÓ:La Mesa acorda fer un acte institucional amb motiu de l'any d'empresonament de Forcadell


El nombre de pacients que esperen una operació garantida s'incrementa un 2,8% ACN Tarragona.-El 2016 es va tancar a la Regió Sanitària del Camp de Tarragona amb un total de 13.461 persones en llista d'espera quirúrgica, un 2,6% menys que el 2015, any en què la llista va sumar 13.861 persones. Amb tot, la llista de les persones que esperen una de les operacions garantides -oncològica, cataractes, maluc i genoll- s'incrementa un 2,8%. Per contra, la llista d'espera de les operacions no garantides com les hèrnies, els galindons, o les varius s'ha reduït en un 3,8% passant de les 11.394 persones el 2015 a les 10.960 del passat 2016. Sobre la tipologia d'intervencions, durant el 2016 un total de 129 pacients esperaven una intervenció vinculada a processos oncològics amb un temps d'espera mitjà de 19 dies. També 1.803 persones esperaven una operació de cataractes, amb un temps mitjà de 73 dies, 116 persones una pròtesi de maluc, amb un temps d'espera de 82 dies, i 453 persones esperaven una intervenció de pròtesi de genoll amb un temps d'espera proper als quatre mesos, uns 109 dies de mitjana. Pel que fa als cinc hospitals de referència del territori, el que presenta una llista d'espera de procediments quirúrgics més elevada és l'Hospital Joan XXIII de Tarragona amb 5.212 pacients -698 d'operacions garantides i 40 oncològiques-; seguit de l'Hospital Sant Joan de Reus amb un total de 4.607 persones a la llista -837 d'operacions amb processos garantits i 52 oncològics-; l'Hospital de Sant Pau i Santa Tecla de Tarragona amb 1.712 pacients -511 de processos garantits i 11 oncològics; l'Hospital Pius de Valls amb 998 persones -219 de processos garantits i 4 oncològics, i l'Hospital del Vendrell amb 632 pacients -107 de processos garantits i 2 oncològics.  D'altra banda, el temps d'espera dels pacients en les intervencions no garantides durant el 2016 es va situar als 80 dies de mitjana per pròtesis de maluc, genoll i cataractes, mentre que per intervencions oncològiques el temps d'espera va ser de 19 dies. En tots dos casos, s'han millorat els números del 2015 quan el temps d'espera mitjà en oncologia era de 22 dies, mentre que per cataractes, pròtesis de maluc i genoll era de 94 dies de mitjana.

Summary: Les llistes d'espera a la regió sanitària del Camp de Tarragona es redueixen un 2,6%


Gómez-Pomar ha afegit que al govern espanyol li importen "les 12.000 persones que cada dia utilitzen aquesta estació" ACN Sabadell.-El delegat del govern espanyol a Catalunya, Enric Millo, ha defensat que les persones concentrades a l'exterior de l'estació de Sabadell Centre representen una "minoria" dels ciutadans que "prefereixen queixar-se i manifestar-se". Durant la inauguració de la remodelació d'aquesta estació de Rodalies, Millo ha destacat que "no deuen estar d'acord amb què el govern espanyol inverteixi a Catalunya. Habitualment hi ha queixes per no invertir. Ara s'ha invertit d'acord amb les necessitats de la xarxa ferroviària de Catalunya i això és una bona notícia. Em consta que molts catalans celebren aquestes actuacions". El secretari d'Estat d'Infraestructures, Transport i Habitatge, Julio Gómez-Pomar, no ha valorat la protesta i ha afegit que al govern espanyol li importen "les 12.000 persones que cada dia utilitzen aquesta estació".

Summary: Millo afirma que "molts catalans" celebren les obres de Sabadell Centre i que la protesta del CDR representa una "minoria"


La portaveu de CatECP, Susanna Segovia, ha demanat la dimissió del ministre d'Exteriors, Josep Borrell, pel cas Abengoa. En roda de premsa des del Parlament, Segovia ha considerat que la multa de 30.000 euros de la CNMV "és més que suficient per posar en dubte la continuïtat d'un ministre d'un govern que va sortir arran d'una moció de censura contra la corrupció". La portaveu dels comuns ha demanat a l'executiu espanyol que sigui "contundent" i ha recordat que "hi ha ministres que per menys han dimitit". "Sánchez i Borrell han d'estar a l'altura d'aquest repte que ells mateixos van plantejar amb la moció de censura per la qual van obtenir el govern de l'estat espanyol", ha reflexionat en veu alta.

Summary: CatECP demana la dimissió de Borrell i recorda a Sánchez que és al govern per "una moció de censura contra la corrupció"


El 48è Voll-Damm Festival Internacional de Jazz de Barcelona ha presentat aquest dimarts la quarantena d’artistes que ja confirmats, entre els quals el veterà músic i compositor de bandes sonores Michel Legrand, el trio de Jack DeJohnette amb Ravi Coltrane, Avishai Cohen, Asaf Avidan, les veus de Lizz Wrihgt, Madeleine Peyroux, la pianista Hiromi, Giulia Valle o el Liceu’s Supersax Project.  El festival se celebrarà d’octubre a desembre de 2016 i enguany recupera la marca ‘De Cajón!’, el festival flamenc interromput fa tres anys i que s’integra al festival de jazz amb 6 concerts de noms destacats com José Mercé, Vicente Amigo, Tomatito i Michel Camilo i l’espectacle 'Las Minas Puerto Flamenco.    El Festival Internacional de Jazz de Barcelona ha anunciat aquest dimarts aproximadament el 50% de la programació que configurarà la seva 48a edició. Chucho Valdés manté la condició de padrí del festival i enguany l’inaugurarà, el 24 d’octubre, amb un conjunt que colidera el saxofonista Joe Lovano. Prèviament, l’1 d’octubre haurà tingut lloc la segona edició del ‘Jazz & Food’, la festa inaugural del certamen al Parc Central del Poble Nou. Una iniciativa que l’any passat va ser un gran èxit, segons els organitzadors, i que enguany repetirà la fórmula de 12 hores de música i gastronomia, però afegint-hi un segon escenari i altres novetats encara per confirmar.  El cartell, doncs, no està tancat i encara poden arribar noms destacats, i fins i tot un cap de cartell indiscutible, amb qui ara mateix el festival està en negociacions. Mentrestant, el cartell d’artistes internacionals conegut avui és ja molt ampli: Avishai Cohen, Bill Frisell, Hiromi, Michel Legrand, Jack DeJohnette, Ravi Coltrane, James Rhodes,  Asaf Avidan, Kyle Eastwood, The Bad Plus, Michael Feinstein, entre altres, o els vocalistes Dhafer Youssef, Madeleine Peiroux o Lizz Wright.  De  casa nostra, destaca el concert homenatge a Tete Montoliu, ‘Tète-a-tête’, que oferiran els pianistes Ignasi Terraza i Bert van den Brink; la presentació del nou disc de Giulia Valle Trio; l’estrena al festival el gran conjunt de saxos del Conservatori del Liceu, ‘Liceu’s supersax project’. Aquests concerts i molts altres se celebraran al Conservatori del Liceu, consolidat com una sala de referència del festival on es combinen grans noms (Gonzalo Rubalcaba, SF Jazz Collective, James Brandon Lewis o Nils Wogram-Bojan Z, amb propostes locals i altres apostes del certamen.  Torna ‘De Cajón!’ El festival ‘De Cajón!’, desaparegut fa tres anys i que organitzava la mateixa promotora del Festival Internacional de Jazz de Barcelona, The Project, renaixerà enguany dins del paraigües del festival de jazz. Seran un total de cinc concerts a càrrec de Antonio Lizana, José Mercé, Vicente Amigo, Michel Camilo i Tomatito i l’espectacle nascut a partir del festival Las Minas de Cartagena.  El director artístic del festival, Joan Anton Cararach, ha exposat que recuperen el cicle dins del festival de jazz per “obrir una finestra al flamenc”, un gènere “molt afí al jazz” amb fites com el disc de Miles Davis ‘Sketches of Spain’ (1960). D’altra banda, el festival repeteix la fórmula dels ‘Recorreguts’, abonaments a preus reduïts pensats com itineraris temàtics per als espectadors. Enguany se n’han dissenyat cinc, més un recorregut ‘lliure’ a dissenyar a gust de cadascú. Cada recorregut inclou entre cinc i nou actuacions, i els encapçalen els noms propis de Chucho Valdés, Rerence Blanchard, Gonzalo Rubalcaba, Jac DeJohnette i el del cicle ‘De Cajón!’. Aquests abonaments suposen de mitjana un 40% d’estalvi respecte el preu de les entrades adquirides per separat.

Summary: Michel Legrand, Avishai Cohen, Asaf Avidan i Lizz Wright, al 48è Festival Internacional de Jazz de Barcelona


La mitjana estatal es va situar en els 23.003 euros ACN Madrid.-El salari brut a Catalunya al 2018 va créixer un 1,8% en relació a l'any anterior, fins als 24.592 euros, segons l'Enquesta Anal de Cost Laboral de l'Institut Nacional d'Estadística (INE). Es tracta dels salaris més elevats de l'Estat però inferiors als de la Comunitat de Madrid (27.559 euros), el País Basc (27.127 euros) i Navarra (24.990 euros), mentre que la mitjana estatal es va situar en els 23.003 euros, un 0,9% més que el 2017. Pel que fa el cost laboral per treballador, va ser de 32.922 euros de mitjana, xifra que representa un increment interanual del 2,3%. Concretament, és la quarta comunitat amb el cost laboral més elevat per darrera del País Basc (36.584,26 euros), la Comunitat de Madrid (36.562,20 euros) i Navarra (33.615,92 euros). Dels 33.096 euros de cost laboral brut per treballador de mitjana, 24.592,88 (74,31%) corresponen a sous i salaris, 7.661,10 (23,15%) a cotitzacions obligatòries; 160,73 euros a cotitzacions obligatòries; 205,22 euros a prestacions socials directes i 476,62 per altres conceptes. Les deduccions sumen 174,23 euros, el què deixa el cost net per treballador en 32.922,32 euros, un 2,3% més que l'any 2017.

Summary: El salari brut a Catalunya durant el 2018 va ser de 24.592 euros, un 1,8% més


El Ple de l'Ajuntament de Mollerussa té previst aprovar aquest dijous un pla d'inversió de 4'5 milions d'euros que es destinaran exclusivament a arreglar carrers. Així ho ha destacat l'alcalde Marc Solsona que ha assegurat que l'operació es farà gràcies a la prorroga del Pla de barris fins al 2020 i a la garantia que pel fet de complir tots els indicadors econòmics el consistori pot demanar un crèdit pont per ''poder fer una espenta definitiva'' a aquesta reforma. Solsona ha afegit que la previsió és intervenir en més d'una trentena de carrers del municipi durant els propers anys amb previsió de finalitzar aquesta primera fase al juny de 2018. Paral·lelament, el Ple també aprovarà el pressupost 2017, previst en 12'6 milions d'euros, un 5'3% més que el d'aquest any.

Summary: Mollerussa invertirà en 2 anys  4'5 MEUR per arranjar més d'una trentena de carrers


El 3er Festival Wallay! de cinema africà de Barcelona- se celebrarà finalment del 20 de novembre al 6 de desembre, després d'haver-se ajornat a l'abril per la crisi sanitària. El Wallay! (una expressió col·loquial habitual a l'oest de l’Àfrica que significa “t'ho asseguro”) manté la programació -encara no desvetllada- i estructura previstes per aquesta edició, però incorpora algunes novetats. Principalment, que s'adaptarà ala pandèmia amb una versió híbrida –física i virtual- per protegir la "població vulnerable" o que no se senti còmode desplaçant-se a les sales del certamen, que seguiran sent la Filmoteca de Catlaunya, l'Institut Français i el Caixaforum.  Nascut l'any 2018, el Festival Wallay! acull les novetats més candents del cinema africà així com una selecció de grans clàssics, amb una premissa: que les pel·lícules siguin d’autors i autores africans. "El cinema fet per occidentals a l’Àfrica no és cinema africà", remarquen els seus organitzadors, liderats per Gemma Parellada, corresponsal a l'Àfrica de diversos mitjans; la crítica i programadora, Beatriz Leal; i el gestor cultural, Salym Fayad.

Summary: El 3er Festival Wallay! celebrarà finalment una edició híbrida del 20 de novembre al 6 de desembre


L'empresari Jaume Fàbrega ja és el nou president de la Cambra de Comerç de Girona. No hi ha hagut sorpreses, perquè la seva candidatura de consens és l'única que s'ha presentat i ha rebut l'aval unànime –sense cap vot en contra- de tots els membres del ple. Durant el seu discurs, Fàbrega ha fixat tres grans eixos que marcaran la seva acció de govern durant el mandat que avui comença a caminar: la generació i l'atracció de talent, la internacionalització i la digitalització de les empreses gironines. No s'ha estat de reclamar, també, millores en "el dèficit" d'infraestructures que arrossega la demarcació. La Cambra de Girona és l'última de les tres del territori –després de Palamós i Sant Feliu de Guíxols- que ha completat el relleu. Aquí, les eleccions han permès renovar fins a dues terceres parts dels 45 membres del ple i incrementar en més d'un 30% la presència de dones. Ara n'hi ha catorze, de les quals cinc formen part del nou comitè executiu. La Cambra de Comerç de Girona ha tancat aquest divendres el cicle electoral, després que la setmana passada ho fessin les dues del Baix Empordà. Ha estat un ple de constitució molt marcat per allò que fixa el protocol, durant el qual s'han renovat dues terceres parts dels seus 45 representants.  30 membres del ple s'escullen per sufragi (tot i que en aquests comicis no ha calgut votar-los perquè hi ha hagut consens). Deu més venen de les empreses amb més aportació i els cinc restants els nomenen entitats, patronals i sindicats. Els comicis d'aquest 2019 han permès, entre d'altres, incrementar la presència de dones a la Cambra de Comerç. Després de fer constar que tots els membres del ple ja havien pres possessió –ho han fet telemàticament- ha arribat el moment d'escollir tant el president com el nou comitè executiu. No hi ha hagut sorpreses i, de fet, només s'hi ha presentat l'empresari Jaume Fàbrega (que al seu darrere comptava amb una candidatura de consens).  Fàbrega ha comptat amb l'aval de tot el plenari i s'ha convertit en nou president de la Cambra de Comerç de Girona per unanimitat. No ha rebut cap vot en contra dels 42 que s'han dipositat a l'urna (perquè hi ha hagut tres dels membres de la Cambra que no han pogut assistir a l'acte).  Al seu parlament, Fàbrega ha posat l'accent en què avui dia "la força dels països" es mesura "amb el seu teixit empresarial". "Necessitem més empreses per seguir creixent", ha subratllat, passant a desgranar quins seran els eixos que guiaran la seva acció de govern.  Talent, internacionalització i digitalització D'entrada, ha destacat la necessitat de "generar, atraure i retenir talent", una de les "assignatures pendents" que encara té l'economia de la demarcació. Perquè un dels grans reptes amb què es troben les empreses és el de "trobar persones qualificades per tirar endavant projectes". I per això, Fàbrega ha insistit en què és "fonamental" impulsar aquest talent des de les escoles, l'FP i la universitat. Com a segon pilar, el nou president de la Cambra hi ha situat la internacionalització i l'obertura de les empreses cap a l'exterior. "Hem fet molt bé els deures, però el mercat d'aquí se'ns queda petit; per això, cal seguir potenciant el lema 'De Girona cap al món'", ha afirmat. En aquest sentit, Fàbrega ha subratllat la necessitat de continuar impulsant les exportacions gironines –l'any passat es van tancar en 5.241 MEUR- i ha dit que ja s'està "anant pel bon camí" (perquè entre gener i finals de maig, els certificats que emet la Cambra i que permeten vendre a tercers països s'han incrementat fins a un 14%). Per últim, com a tercer dels eixos, el president hi ha situat la "necessitat" de la digitalització. "És imprescindible que les empreses gironines pugin a aquest carro, per fer-les més competitives i més rendibles", ha afirmat. Fàbrega no ha volgut tancar el seu discurs, però, sense fer referència a la manca d'infraestructures que viu la demarcació. "El seu dèficit és un llast massa freqüent en la nostra història", ha assegurat. I aquí, ha apuntat directament cap a l'Estat. "D'entrada, perquè ja de per si, els pressupostos estan poc dotats; però també perquè després a això s'hi afegeix la manca d'execució", ha dit Fàbrega, destacant que l'any passat només van gastar-se el 57% de les partides destinades al territori. I com ja va fer aquest dimecres qui ja és el seu predecessor, Domènec Espadalé, el nou president de la Cambra ha tornat a reivindicar l'estesa de l'ample internacional a la terminal del Far-Vilamalla, l'estació de l'AVE a l'aeroport de Girona i l'impuls del corredor mediterrani. Un fotografia al dia  Per acabar, Jaume Fàbrega ha posat en valor la feina del comitè executiu sortint i ha agraït el suport que ha rebut del ple de la Cambra. "Compto amb tots vosaltres per tirar endavant la nova etapa", ha dit. El nou president ha tancat el seu discurs subratllant que les eleccions han permès "posar al dia la fotografia" de la Cambra, que reflexa la realitat productiva de la demarcació (perquè hi tenen presència tant grans companyies com microempreses, s'ha incrementat la presència de dones i el talent júnior va de bracet amb el sènior). Jaume Fàbrega compta amb un comitè executiu format per dotze membres del ple (dels quals, cinc són dones). Durant aquest darrer mandat –que ha arribat a durar nou anys- ha estat vicepresident segon de la Cambra de Comerç de Girona, de la qual n'era president Domènec Espadalé.  Fàbrega, nascut a Salt (Gironès) el 21 de febrer del 1956, és llicenciat en Filosofia i Ciències de l'Educació per la Universitat de Barcelona. Té un màster en Formació de Formadors per la Pompeu Fabra (UPF) i està al capdavant de dues empreses.  Des del 1984 és gerent de Gestocks Operador SA (dedicada al 'picking' i emmagatzematge) i fa gairebé 34 anys que és director general de GAM, una consultoria especialitzada en donar serveis de formació a empreses i institucions. Totes dues empreses tenen una quinzena de treballadors.  A més de vicepresident de la Cambra, Jaume Fàbrega també ha estat vicepresident de l'Associació d'Empreses de Noves Tecnologies de Girona (Aenteg) i de la Fundació SER.Gi. La nova llei, al juliol La secretària general d'Empresa i Ocupació, Marta Felip, ha presidit la constitució del ple i l'elecció del nou president. Durant el seu discurs, Felip ha destacat que aquest mandat que avui es tanca ha estat "especialment complicat", perquè ha obligat les Cambres de Comerç a reinventar-se després de la fi de les quotes obligatòries.  Felip també ha avançat que, ara, després de completar les eleccions, el proper repte del Departament passa per "posar damunt la taula" la nova Llei de Cambres. Ja ha avançat que es presentarà aquest proper mes de juliol, que abordarà "quin és el suport jurídic i l'encaix de les cambres al sistema econòmic català" i que –sobretot- posarà blanc sobre negre amb tot allò referit al seu finançament.

Summary: L'empresari Jaume Fàbrega, escollit nou president de la Cambra de Comerç de Girona per unanimitat


La delegació d'Economia i Hisenda de Madrid ha subhastat aquest dijous per un import de 443.287 euros els dos automòbils de la marca Ferrari que el rei emèrit, Juan Carlos I, va donar a l'Estat. La mesa de la subhasta ha adjudicat provisionalment un dels vehicles a una empresa de venda d'automòbils per 201.555 euros i l'altre a un particular per 242.287 euros. Els dos vehicles van ser donats pel primer ministre dels Emirats Àrabs Units a l'aleshores Rei d'Espanya el 2011. El preu de sortida d'ambdós automòbils era de 375.000 euros. L'any 2015 ja s'havien intentat subhastar sense èxit per prop de 700.000 euros, preu pròxim al valor de compra dels dos vehicles de luxe.

Summary: Hisenda subhasta per 443.287 euros els dos Ferrari donats pel rei emèrit a l'Estat


La Generalitat de Catalunya i l'Ajuntament de Barcelona no han arribat a cap compromís concret pel que fa al retorn del deute després de reprendre aquest dimarts la comissió bilateral entre les dues administracions, presidida per la portaveu del Govern, Elsa Artadi, i l'alcaldessa de la capital, Ada Colau. En acabar, Colau ha reconegut que "esperava més de la reunió", la primera que se celebra des de l'estiu de 2016. Després de tres hores de trobada "cordial", la batlle ha afirmat que "a nivell de compromisos està tot per fer" i que és necessari que es "recuperi progressivament" el deute de 350 MEUR en inversions a la ciutat que el Govern arrossega des de 2011. Al seu torn, Artadi ha recordat la difícil situació pressupostaria de la Generalitat: "Som conscients de l'esforç del món municipal" però "en el mateix període en què l'Ajuntament perdia 60 MEUR l'any la Generalitat en perdia 10.000 (MEUR)", ha argumentat. A la tardor es convocarà de nou la Comissió mixta Ajuntament-Generalitat, una data en la qual el consistori espera que "es concreti" el "calendari de retorn" del deute en inversions. A partir d'ara, les dues administracions treballaran de manera sectorial.

Summary: Colau, sobre la comissió bilateral amb el Govern: "Esperava més de la reunió, a nivell de compromisos està tot per fer"


El president denuncia la “gravíssima excepcionalitat política” i creu que pot comptar amb els diplomàtics per “defensar que el concepte de República és sinònim de llibertat a Catalunya” ACN Barcelona.-El president de la Generalitat, Quim Torra, ha ofert una recepció aquest dimarts a tot el cos consular destinat a Barcelona. Al seu discurs –fet en català, castellà i anglès- Torra ha volgut deixar clar als cònsols que “el dret a l’autodeterminació és essencial” per als catalans. “Mai hi renunciarem”, ha dit, tot explicant que l’1-O Catalunya “es va autodeterminar i ara es demana poder fer efectiu el resultat per la via democràtica”. A més, dirigint-se directament als diplomàtics, el president ha volgut demanar “fer arribar la veu” dels catalans i del seu Govern al món. “A Catalunya, el concepte de República és sinònim de llibertat, i estic segur que podem comptar amb vostès per defensar-ho”, ha dit per concloure la seva intervenció.  A més, al discurs Torra ha aprofitat per denunciar “l’estat d’excepció” i la “gravíssima excepcionalitat política” que considera que viu Catalunya actualment. Després de demanar la llibertat dels presos independentistes i el retorn dels que són a l’estranger, i de reclamar “que es respectin els resultats electorals”, el president ha denunciat que s’estigui fent de l’independentisme “una causa judicial”. “És un conflicte polític, només polític, i necessita una solució política, dialogada i negociada”, ha dit, tot remarcant que el sobiranisme és un moviment “cívic, pacífic i democràtic”.  Per últim, ha recordat als cònsols que la recepció que els ofereix és ara i no al gener –com és tradicional- perquè “el govern espanyol va fer us fraudulent d’un article de la Constitució” per “intervenir i tancar” les institucions catalanes. “És un fet d’extrema gravetat que mai s’ha produït a Europa”, ha criticat. Abans que Torra han intervingut també el degà del cos consular a Barcelona, el britànic Lloyd Milen, -que ha fet un discurs d’agraïment a Catalunya per l’acollida, de benvinguda dels nous cònsols i de comiat dels que han marxat- i el conseller d’Exteriors, Ernest Maragall. En castellà i català, Maragall ha dit al cos consular que Catalunya “travessa moments delicats”i ha recordat que hi ha polítics independentistes com el seu antecessor al càrrec, Raül Romeva, que són a presó. “És una situació que no podem callar ni deixar de compartir, és part de la nostra feina resoldre-ho per la via del diàleg i l’entesa que estem buscant des de sempre amb l’Estat, amb tota la intensitat i necessitat”, ha dit.  El conseller també ha volgut demanar als diplomàtics que “exerceixin del que són, que facin el que ja fan, però més”.  “Parlin en nom de Catalunya també als seus països. Parlin del que és i en base al seu propi judici, opinió i interessos de representació; però obertament i tan intensament com sigui possible, i amb tant respecte democràtic com tenim nosaltres per vostès”, ha conclòs.

Summary: Torra, als cònsols: “Els catalans mai renunciarem al dret a l’autodeterminació”


Viladecans (Baix Llobregat) acull aquest dijous el Fòrum d'Ocupació per al nou centre outlet del municipi, el Viladecans The Style Outlets, que obrirà portes el pròxim 27 d'octubre. Més de 400 candidats seleccionats entre els 1.200 currículums rebuts han estat convidats a participar-hi per entrevistar-se amb una quarantena de les marques que estaran presents al nou centre comercial. Dels total de participants, gairebé la meitat provenen d'un programa de formació impulsat per l'Ajuntament de Viladecans i Neinver, l'empresa gestora de l'outlet, per formar persones a l'atur del municipi per poder treballar a l'outlet. El perfil més demandat per les empreses és el d'un professional amb experiència en vendes i atenció al client i amb coneixement d'idiomes, principalment l'anglès. El director general de Neinver a Espanya, Eduardo Ceballos, ha recordat que en una primera fase l'outlet generarà uns 500 llocs de feina directes que arribaran als 1.300 a l'ampliació prevista. Els més de 400 candidats podran acostar-se a l'edifici Cúbic de Viladecans fins a quarts de vuit del vespre per entrevistar-se lliurament amb els reclutadors d'una quarantena de les marques que estaran presents a l'outlet de Viladecans, entre elles Adidas, Adolfo Domínguez, Calzedonia, Camper, Cottet, Desigual, Gant o Textura. L'objectiu és cobrir uns 200 llocs de treball relacionats amb les vendes i l'atenció al públic.  El perfil més demandat és el d'un professional amb experiència en atenció al públic i venda al detall, preferentment moda, i amb domini de l'anglès. Marta Gómez, captadora de Desigual, ha valorat molt positivament l'experiència i s'ha mostrat sorpresa pel nivell dels candidats. "La majoria és gent amb molta experiència, les coses molt clares i un bon domini de l'anglès, que per a nosaltres és un plus important", ha destacat.  Candidats com la Lídia i la Susanna, totes dues a l'atur i veïnes de Viladecans, que han vist en l'obertura del nou centre comercial una bona oportunitat per trobar feina al costa de casa. La Lídia, amb experiència al món de la restauració, es va formar prèviament al programa de formació 'Prepara't per al teu futur' impulsat per l'Ajuntament de Viladecans i Neinver, l'empresa promotora de l'outlet. La Susanna, per contra, ha estat una de les escollides després d'enviar el currículum. L'outlet, que obrirà portes el 27 d'octubre, preveu que bona part dels seus clients siguin turistes que, aprofitant la proximitat de Barcelona, s'acostaran al centre comercial. És per això que, a banda de l'anglès, les marques valoraran molt el coneixement d'altres idiomes. En aquest sentit, la Natàlia, originària d'Ucraïna i que ja ha treballat a centres similars, espera que el seu coneixement del rus l'ajudi a aconseguir un lloc de feina. Les entrevistes han durat de mitjana uns cinc minuts i les empreses més sol·licitades ha estat les marques més conegudes com ara Desigual o Adidas que des de primera hora han acumulat llargues cues de candidats.  Marta Gómez, captadora de la firma catalana Etxart y Panno, ha explicat que han vingut a la trobada amb els candidats per cobrir tres vacants i que busquen dones d'entre 30 i 40 anys amb experiència en el sector de la moda i en atenció al públic i domini de l'anglès. Qualitats que durant les primeres hores els ha costat advertir en la vintena de candidats entrevistats. "Busquem un perfil de gent molt determinat que, de moment, no hem trobat", ha assegurat.  Sobre la trobada, el director general de Neinver a Espanya, Eduardo Ceballos, ha valorat molt positivament l'acollida tant de les marques, que així poden apropar-se als candidats de la zona, com dels candidats. Aquí, Ceballos ha recordat que iniciatives com aquesta, que han impulsat allà on han obert un outlet, reforça el compromís de la companyia amb la comunitat i les institucions locals amb l'objectiu de convertir el nou centre "en un motor per a la dinamització de l'economia local".  Al seu torn, l'alcalde de Viladecans, Carles Ruiz, ha posat en valor l'esforç que ha fet el consistori per formar persones en atur del municipi per preparar-los per treballar a l'outlet a través del programa 'Prepara't per al teu futur'. Un esforç que ha valgut la pena, ha afirmat, perquè de les prop de 300 persones que hi van participar, la meitat no han assistit a la trobada d'avui perquè ja tenien feina, i l'altre meitat ha estat seleccionada per participar-hi.  Després de la jornada d'avui, cadascuna de les firmes continuarà amb els seus processos de selecció de forma independent. En la primera fase de l'outlet, la que obrirà portes el 27 d'octubre, es crearan uns 500 llocs de treball directes que es multiplicaran gairebé per tres en l'ampliació prevista a mig termini.

Summary: Més de 400 candidats es presenten al procés de selecció per cobrir uns 200 llocs de treball a l'outlet de Viladecans


24 de les 36 famílies desallotjades per l’explosió que hi va haver diumenge passat a Premià de Mar ja han trobat habitatge. Són famílies de l’immoble situat al 196-198 de la Gran Via, on va tenir lloc l'explosió, del situat al número 39 del carrer Elisenda Montcada i  de les primeres portes del 192 de la Gran Via. Residiran de forma temporal en habitatges de lloguer, segons ha informat l’Ajuntament. Al consistori es continua treballant amb la resta de les famílies per trobar “el més aviat possible” una solució adequada a cada cas i se segueix oferint allotjament i àpats a les persones que ho necessiten.   Pel que fa als treballs per apuntalar l’edifici de gran Via 196-198,on va tenir lloc l'explosió, des de l’Ajuntament s’ha indicat que continuen amb normalitat.

Summary: 24 de les 36 famílies desallotjades per l'explosió a Premià de Mar ja han trobat habitatge


L'empresa garrotxina Noel Alimentaria, dedicada a la fabricació d'elaborats carnis, ha comprat l'antiga fàbrica d'Embotits Monts situada a Sant Joan de les Abadesses (Ripollès). Es tracta de tres naus ubicades al polígon de la Coromina del bac que ocupen uns 1.500 metres quadrats i que caldrà adequar. En aquestes instal·lacions, la firma vol ampliar la capacitat de producció de la divisió d'especialitats de xarcuteria i impulsar noves línies de negoci. L'empresa té una plantilla de més de 1.000 treballadors i un total de deu plantes productives. L'última que ha construït i que està ultimant és a Sant Joan les Fonts després d'invertir-hi 24 MEUR. La firma també està en procés de completar la compra d'una planta als Estats Units que ja va anunciar. L'Ajuntament de Sant Joan de les Abadesses valora molt positivament l'arribada de Noel a la comarca perquè "reforçarà el teixit industrial" i permetrà reobrir unes instal·lacions que no s'utilitzaven.

Summary: Noel compra l'antiga fàbrica d'Embotits Monts a Sant Joan de les Abadesses per ampliar la producció de xarcuteria


El portaveu parlamentari de Catalunya Sí que es Pot, Joan Coscubiela, ha assegurat aquest dimarts que el seu grup parlamentari debatrà les conclusions de la comissió d'estudi del Procés Constituent si aquestes finalment s'inclouen a l'ordre del dia del ple que comença aquest mateix dimarts a la tarda. Ara bé, a l'hora de la votació al plenari hi votaran en contra, igual que van fer en comissió, i han decidit no participar en una eventual votació de la mesa sobre la inclusió o no de les conclusions al ple. Segons Coscubiela, afegir a última hora aquest debat a l'ordre del dia és fer "trilerisme parlamentari" per part de JxSí i la CUP perquè intenten "col·locar per la porta del darrere" la inclusió d'un debat que la mesa va decidir no incloure. Coscubiela ha assegurat que d'aquesta manera CSQP expressa el seu compromís amb el procés constituent i alhora deixa clar que aquestes conclusions "afebleixen el procés constituent i el seu cercle de suports i dinamiten ponts".

Summary: CSQP votarà al ple en contra de les conclusions de la comissió d’estudi del Procés Constituent


La inflació a l'Eurozona passa de l'1,2% al febrer al 0,7% al març, una caiguda arrossegada per l'enfonsament del preu del petroli, segons les darreres dades de l'Eurostat, l'oficina estadística de la Unió Europea. Així, entre els components de la inflació a la zona euro destaca el de l'energia amb un índex de preus d'un -4,3%, mentre que l'alimentació és el més alt, un 2,4%. Itàlia (0,1%), Grècia (0,1%) i Espanya(0,2%) registren els índexs de preus al consum més baixos de l'Eurozona i són pròxims a zero. Per contra el nivell de preus més alt es registra a Eslovàquia (2,5%), Lituània (1,7%) i Alemanya (1,3%). El preu del petroli s'enfonsa La caiguda de la demanda a conseqüència de les mesures de confinament que afecten un terç de la població mundial i la guerra de preus entre l'Aràbia Saudita i Rússia han fet caure el preu del petroli. Dilluns va registrar una caiguda del 4%, fent que el petroli acumuli pèrdues superiors al 60% aquest any. El petroli dels Estats Units ha baixat de la barrera psicològica dels 20 dòlars el barril, cosa que no succeïa des de feia 18 anys, mentre que el barril de Brent -de referència a Europa- ha caigut fins als 22 dòlars, el seu mínim des del 2002. El petroli Brent acumula una caiguda del 65% aquest any. La caiguda de la demanada a causa de les mesures de confinament estan fent caure la cotització del petroli, també influïda per la possibilitat que la situació excepcional s'allargui més del que estava previst. A aquesta situació se suma el fet que dues potències petrolieres com l'Aràbia Saudita i Rússia hagin incrementat la producció en una guerra de preus.

Summary: La inflació a l'Eurozona cau fins al 0,7% al març per l'enfonsament del preu del petroli


Un 60% dels eurodiputats declaren activitats, posicions o feines al marge de l'Eurocambra i gairebé un de cada tres parlamentaris rep diners per aquestes tasques extraparlamentàries. Així ho indica un informe de l'organització Transparency International (TI) fet públic aquest dimarts i que es basa en les activitats declarades pels mateixos parlamentaris. Segons el document, l'eurodiputat del PP Antonio López-Istúriz ocupa el setzè lloc en el top 30 de parlamentaris (del total de 751) que més diners fan fora de les portes del Parlament Europeu. En el cas de López-Istúriz es calcula que, a més del sou que percep per ocupar un escó a la cambra, ha cobrat un màxim de 480.000 euros des de l'inici de la legislatura per ser el secretari general del Partit Popular Europeu. D'entre els eurodiputats catalans destaca el també popular Santiago Fisas, que se situa entre els 15 parlamentaris amb més activitats privades fora de l'Eurocambra, si bé per la majoria no percep un sou a canvi. Es tracta, per exemple, de formar part del Patronat del Gran Teatre del Liceu o del MACBA. L'informe inclou també dades com el salari base de tots els eurodiputats, que consisteix en 8.484 euros mensuals. A banda, la majoria, indica TI, reben entre 12.000 i 14.000 euros per mes per a dietes. Si bé un 31% dels eurodiputats declara ingressos d'activitats extraparlamentàries, el percentatge s'incrementa entre els euroescèptics i els populars. Així, més d'un 50% del grup Europa de les Nacions i les Llibertats, on s'integra per exemple el Front Nacional de Marine Le Pen, tenen sous addicionals, mentre que el 37% dels eurodiputats del Partit Popular Europeu cobren per activitats fora de l'Eurocambra. Un empresari o un jugador de pòquer, entre els millor pagats Encapçala el rànquing d'eurodiputats més ben remunerats fora de l'Eurocambra el socialista Renato Soru. L'italià és el fundador i director de l'empresa de telecomunicacions Tiscali, càrrec pel qual ha percebut més d'un milió i mig d'euros. En segon lloc i amb més d'un milió d'euros d'ingressos addicionals hi ha Antanas Guoga. L'eurodiputat lituà és campió de pòquer i empresari i executa una plataforma de pòquer en línia amb criptomoneda. Segons l'informe, la majoria dels europarlamentaris que ocupen les primeres posicions mantenen càrrecs a l'empresa privada com a fundadors, directors o directors executius mentre que un nombre d'eurodiputats treballen de forma independent com a advocats o consultors. Entre els polítics millor pagats també hi ha destacades figures polítiques com l'exlíder de l'UKIP, Nigel Farage, o Rachida Dati, l'exministra de Justícia al govern de Nicolás Sarkozy. Després de Soru i Guoga el tercer lloc l'ocupa el líder dels liberals al Parlament Europeu, Guy Verhofstadt. Considerat un dels líders polítics més influents a Brussel·les, Verhofstadt és director d'una companyia d'inversions belga, un càrrec que li ha proporcionat al voltant d'un milió d'euros extres des del 2014. Conflictes d'interès i portes giratòries Transparency International apunta que tenir feines fora del Parlament Europeu pot "generar conflictes d'interès". Si bé matisa que no totes les feines tenen per què generar aquest tipus de conflictes sí que adverteix que aquells amb salaris elevats, els que ocupen càrrecs en organitzacions registrades com a lobbys o els que han iniciat aquesta mena d'activitats presenten "preocupacions" des del punt de vista ètic. "De fet, tres eurodiputats mantenen actualment activitats pagades fora amb organitzacions que consten al registre de lobby de la UE, tot i la prohibició", destaca el text. Es tracta de la popular i exvicepresidenta de la Comissió Europea Viviane Reding, membre de la junta directiva de la Fundació Bertelsmann, el també popular Paul Rübig, que ocupa una posició a la Cambra de Comerç austríaca (WKÖ) -que representa els interessos dels negocis austríacs- i la socialista Agnes Jongerius, que es troba al consell de supervisió de PostNL. Per altra banda, 49 diputats han començat noves activitats des de l'inici de la legislatura. Pel que fa a les anomenades "portes giratòries", l'informe també assenyala que un 30% dels eurodiputats de l'anterior legislatura que van abandonar la política treballen actualment per organitzacions registrades com a lobbies a la Unió Europea. Segons recull TI, els membres de l'Eurocambra no tenen "cap tipus de restricció" per acceptar qualsevol nova ocupació quan deixen l'acta de parlamentaris i assenyala que fins i tot mentre treballen per a altres organitzacions o empreses "continuen rebent el salari complet d'eurodiputat com a ajuda transitòria" durant un màxim de 24 mesos, en funció del temps que hagin servit a la cambra europea. En aquest sentit, TI exigeix que mentre rebin aquesta ajuda se'ls prohibeixi "participar en activitats de lobby a les institucions de la UE".

Summary: Un eurodiputat del PP, entre els 16 parlamentaris que més diners guanya per activitats al marge de l'Eurocambra


Els diputats i senadors de Compromís, la comissió negociadora, els portaveus i el secretaris d'organització de la coalició han decidit traslladar a l'executiva de Compromís la proposta que els  quatre diputats als Congrés s'ubiquin al grup mixt després que la Mesa hagi denegat la conformació del grup propi valencià. La decisió s’ha produït després de més de quatre hores de reunió al llarg de la tarda d’aquest dijous a la seu de la coalició. Segons que han informat fonts de Compromís, l’executiva que ha de ratificar aquest acord es reunirà divendres a les 16:00 hores a València. La proposta que s’eleva a l’executiva arriba després que els quatre diputats de Compromís que integraven la candidatura ‘Compromís-Podem. És el moment (amb 9 diputats el 20-D) decidissin no formar part del grup de Podem i registrar-se com a grup propi a la cambra per acomplir el protocol electoral.   L’opció de marxar al Grup Mixt havia estat expressada en públic pel portaveu de Compromís al Congrés, Joan Baldoví (del Bloc Nacionalista Valencià) i per la diputada per Castelló Marta Sorlí (també del Bloc). Els altres dos diputats, pertanyents a Iniciativa pel Poble Valencià (partit de Mónica Oltra), no havien expressat fins el moment les seves preferències. Restava la incògnita de saber si els quatre diputats actuarien de manera conjunta o si quedarien dividits entre el Grup Mixt i la tornada amb el grup de Podem, on es troben inclosa En Comú-Podem i En Marea.  Així mateix, el coportaveu de Compromís Enric Morera (secretari general del Bloc) ha manifestat en les darreres hores la seva negativa a què els diputats tornessin al grup de Podem mentre que l’altra coportaveu, Mónica Oltra, apostava per definir i debatre l’opció que donés “més visibilitat” als diputats valencians, sense descartar cap de les postures.  Igualment, sobre la taula es trobava l’opció d’intentar la conformació de grup amb els dos diputats d’Izquierda Unida, opció que ha estat finalment desestimada.

Summary: Compromís decideix que els quatre diputats al Congrés s'integrin al Grup Mixt


El foc que afectava una zona pròxima al Polígon Industrial Camí de l'Angle de Navarcles (Bages) des de les cinc d'aquest dimarts a la tarda ha estat estabilitzat cap a les set, segons han informat els Bombers. Segons els Agents Rurals, les flames han cremat unes 2,5 hectàrees de superfície. L'incendi ha obligat a desallotjar la piscina municipal per motius operatius, i hi han treballat fins a 27 dotacions terrestres i 10 d'aèries. Calders ha activat el seu pla municipal per risc d’incendis i ha calgut tallar la carretera N-141c, entre els quilòmetres 10 i 25, en ambdós sentits de la marxa. Cal recordar que l'incendi s'ha originat en una boscosa a prop del polígon industrial. El foc també hauria afectat algunes de les naus properes que en el moment de l’incendi no tenien activitat i una granja.  A banda del desallotjament operatiu de la piscina municipal no ha calgut fer altres evacuacions, segons indiquen els Bombers. A més dels efectius del cos d'extinció d'incendis també s’hi ha desplaçat 13 patrulles del Cos de Mossos d’Esquadra i diverses unitats de les Agrupacions de Defensa Forestal de la zona, a banda d'efectius del Sistema d'Emergències Mèdiques (SEM). El telèfon d’emergències 112 ha rebut 120 trucades alertant d’aquest incendi.

Summary: Estabilitzat el foc de Navarcles, que ha afectat unes 2,5 hectàrees de superfície


L'escola de Sant Esteve de Guialbes (Pla de l'Estany) ha demanat als pares no portar els fills al centre després que una mestra que havia estat en contacte amb alumnes aquest dilluns va tenir febre, un dels símptomes de la covid-19. Aquell dia hi havia vuit alumnes de 6è. Ja li han fet la PCR però ara falta saber si és positiu. Des de la direcció del centre asseguren que es van prendre totes les mesures de prevenció marcades pel Departament de Salut i que la decisió s'ha pres des d'inspecció dels serveis territorials. El seu alcalde, Àlex Terés, ha explicat a l'ACN que en les pròximes hores se sabrà si realment és un cas de covid-19 i ha lamentat que no s'hagin fet PCR a tots els mestres abans de tornar a les escoles per evitar riscos. (Aquesta notícia incorpora les declaracions del conseller d'Educació, Josep Bargalló, sobre el cas on diu que s'ha seguit el protocol) La directora del centre, Anna Gay, ha explicat a l'ACN que "estan molt tranquils" perquè es va seguir "de forma estricta" el protocol i en tot moment els vuit alumnes de 6è i els quatre mestres que hi havia dilluns al matí van portar la mascareta, van guardar les distàncies de seguretat i es van rentar les mans amb gel. En aquest sentit, confia que no hi haurà hagut contagis en cas que la professora sospitosa de tenir la covid-19 doni positiu. El resultat de la PCR se sabrà en les pròximes hores. Durant el dilluns al matí, només van anar a l'escola vuit alumnes i, per complir amb les distàncies, se'ls va separar en dues classes. Dues mestres van estar en contacte amb ells durant les tutories i una d'elles és la que, l'endemà dimarts, va avisar al centre que havia passat mala nit i que havia tingut febre. Se li va aconsellar que anés al CAP on li van fer la PCR. Segons la directora, el Departament d'Educació els va dir que, per prevenció, s'havia de demanar als pares que aquesta setmana no portessin els alumnes si bé l'escola ha continuat oberta per tasques administratives. També se'ls va dir que ni mestres ni alumnes havien d'aïllar-se perquè s'havia complert el protocol de seguretat i prevenció i també s'havia fet la desinfecció dels espais. La directora també detalla que, en cas que la prova doni negatiu, els alumnes podran tornar com fins ara a les aules dilluns vinent i, si és positiu, es tancarà el centre i les tutories es continuaran fent de forma telemàtica. "És una situació incerta però estem tranquils; és en aquests moments de veus la importància de fer-ho ben fet malgrat que a vegades costi d'entendre o no agradi a tothom", conclou. L'alcalde creu que s'haurien d'haver fet tests als mestres abans Des de l'Ajuntament de Vilademuls creuen que Ensenyament hauria d'haver fet tests als mestres abans de retornar a les aules per evitar riscos. "Al nostre municipi hem passat molt lleu el tema covid-19, tenim una població amb edat avançada i que ens arribi un possible contagi així per una escola de dos o tres setmanes quan fins ara es feia de forma telemàtica ens ho podríem haver evitat", afirma l'alcalde, Àlex Terés. I afegeix que, havent viscut aquesta situació, entén per què l'alcalde de Bàscara, un municipi veí, es negués a obrir l'escola aquest dilluns. "Ara està tenint molts problemes però, veient el que ens ha passat, penso que potser la decisió encertada potser és la seva", afirma. Des de l'Ajuntament també han decidit que aquest estiu no hi haurà casals. Educació diu que s'ha aplicat el protocol En una atenció a mitjans a Breda, el conseller d'Educació, Josep Bargalló, ha fet referència a aquest cas quan els periodistes li han preguntat per la situació. Bargalló ha subratllat que s'ha seguit en tot moment el protocol sanitari i que s'ha aplicat com es faria en "tots els casos". "Aquell professorat que prèviament a l'entrada al centre creu que pot tenir qualsevol malaltia, el protocol diu que no vagi al centre i faci proves", ha afirmat. I ha afegit que no es pot fer cap més tipus de valoració a l'espera dels resultats. Preguntat per la reclamació de l'alcalde d'haver fet PCR als professors abans de tornar a les escoles, el titular d'Educació ha respost tot dient "apliquem els protocols que les autoritats ens diuen".

Summary: ACTUALIZACIÓ:L'escola de Sant Esteve de Guialbes demana no portar-hi alumnes per la sospita d'una mestra contagiada per covid-19


El líder d'ECP veu una "contradicció" que en alguns casos els Mossos hagin actuat "d'ofici" mentre el Govern "propugna la desobediència"  ACN Barcelona.-El cap de files d'En Comú Podem (ECP) al Congrés dels Diputats, Xavi Domènech, considera "indignant" la detenció del regidor de la CUP Capirem Vic Joan Coma aquest dimarts. "Plou sobre mullat, que no sigui nou no vol dir que sigui menys indignant", ha apuntat en una entrevista aquest dimarts amb l'ACN. En concret, el dirigent dels comuns lamenta que afecti directament la llibertat d'expressió i s'ha queixat que l'Estat pretengui "reduir" el conflicte polític amb Catalunya a l'esfera judicial. "És la constatació més clara que no tens cap resposta", ha advertit al govern espanyol. A més, Domènech, que no dóna "credibilitat" a l''operació diàleg', ha apuntat que la conselleria d'Interior podria actuar "d'una altra manera": "En les detencions anteriors qui va actuar d'ofici" van ser els Mossos: "Hi ha una contradicció evident" per part d'una administració que "propugna la desobediència".

Summary: Domènech veu "indignant" la detenció de Coma i que l'Estat "redueixi" un debat polític a un conflicte judicial